Seks – Baptistekerk Kemptonpark
On November 30, 2017 Desember 13, 2017 By baptistekerkkemptonparkIn Bybelstudie,Gebed,Huwelik,Lofprysing,Manlikheid,Seks,Verslawings
Toe ek op hoërskool was moes jy rugby speel en ‘n meisie hê om ‘n man te wees. As jy in die koor gesing het of tik geneem het, was jy ‘n sissie (die koor gedeelte het verander toe ek in gr. 10 kom). As jy ‘n student op universiteit is moet jy immoreel wees en drink om ‘n man te wees. As jy in die sekulêre sektor werk is die kar wat jy ry, op watse landgoed [Eng. estate] jy bly, hoeveel jy drink en of jy ‘n vakansie huis het, deel van wat dit beteken om ‘n man te wees.
Volgens die Bybel gaan manlikheid oor iemand se karakter, en nie oor hoe sterk, sportief, aantreklik, onemosioneel of macho jy is nie. Dawid is ‘n goeie voorbeeld van wat dit beteken om ‘n man te wees. Volgens 1Sam. 13:14 en Hand. 13:22 was hy ‘n man na God se hart. Sy naam kom meer as 1100 keer in die Bybel voor (meer as Moses en Abraham s’n saam). Volgens Rom. 15:4 en 1Kor. 10:11 is dit opgeteken dat ons daaruit kan leer.
Wat is positiewe en negatiewe karaktertrekke uit Dawid se lewe, en wat moet ons daaruit leer?
Het jy al die plakker gesien wat sê: ‘Real men follow Jesus’? Dis waar. Dawid, die man na God se hart, het die Here gevolg en ‘n in noue verhouding met Hom geleef. Sy toewyding het soos volg gelyk:
 Hy het in God geglo; hy is een van die Bybel se geloofshelde (Heb. 11:32). Sy geloof was nie bloot ‘n intellektuele belydenis van God se bestaan nie, maar ‘n persoonlike verhouding met Hom. Om in die volle sin van die woord man te wees, moet jy ‘n persoonlike verhouding met Jesus hê. Hy is immers die volmaakte Man na wie se beeld ons gevorm moet word (Rom. 8:29, 2Kor. 3:18). Hoe meet jy op? Staan jy in ‘n lewende en persoonlike verhouding met Hom; is jy ‘n regte man?
 Hy was ‘n man van gebed. Volgens Ps. 5:3-4 het hy elke oggend met die Here gepraat. In tye van beproewing het hy drie keer per dag gebid (Ps. 55:18). Die meeste van sy Psalms is gebede en sê vir ons hoe sy gebede geklink het.
Hy was dors vir God en het sy gedagtes met Hom gevul, totdat hy nie anders kon as om Hom te prys nie (Ps. 63:2-7). Lofprysing was deel van sy lewe (bv. Ps. 139, 145). Uit 150 Psalms het hy 75 geskryf (vgl. die Psalms se opskrifte, Hand. 4:25 en Heb. 4:7).
Sonde belydenis was deel van sy gebede. Hy het egbreuk en moord gepleeg (2Sam. 11), en in sy militêre sukses geroem (2Sam. 24). Maar hy het ook berou gehad, hom bekeer, die Here om vergifnis gesmeek, en die pynlike gevolge van sy sonde gedra (2Sam. 12, 24, Ps. 32, 38, 51).
Hy het die Here in sy gebede gedank (2Sam. 22, Ps. 23, 103). Hy was nie soos baie Suid-Afrikaners wat vir reën bid, maar nalaat om dankie te sê wanneer die Here hulle gebede beantwoord nie.
Hy het sy behoeftes voor die Here gebring en erken dat hy Hom nodig het (Ps. 141, 143). Hy was nie soos die wêreld wat dink dat dit ‘n teken van swakheid is om te erken jy het hulp nodig nie. Voordat Dawid ‘n skuif gemaak het, het hy God se hulp gevra (1Sam. 23:2-4, 9-12, 30:7-8, 2Sam. 2:1, 5:19, 23-25).
Dawid was soos Jesus, Paulus en Martin Holdt wat baie gebid het. Hy was nie soos baie mans wat sê dat hulle Christene is, maar nie eers 2 minute per dag bid nie. Ek wil jou uitdaag om ‘n regte man te wees en meer te bid. Vra die Here om jou met selfdissipline te help. Jare gelede het iemand my met konstantheid gehelp. ‘Selfs as jy verslaap het is dit beter om vir ‘n kort rukkie te bid as wat jy glad nie bid nie,’ is wat hy gesê het. ‘En as jy konstantheid geleer het, kan jy aan die tyd werk.’
Bid soos Dawid. Begin met lofprysing: prys die Here vir wie Hy is. Bely ook jou sonde. Moenie dat dit soos vuil skottelgoed ophoop nie, maar bely dit elke dag (Matt. 6:12). Sê dankie dat die Here jou gered het, asook vir wat Hy in jou lewe doen (sy daaglikse sorg, beskerming, genade, ens.). Lê ook jou en ander mense se behoeftes aan sy voete neer. Erken dat jy Hom nodig het, en dat jy nie sonder Hom kan lewe nie (Joh. 15:5, Hand. 17:25).
 Hy het die Woord liefgehad. Ps. 19:8-15 wys dat dit sy lewe was. Hy het dit nie net geken nie, maar gedoen (1 Kon. 3:14, Hand. 13:22). Met sy hele hart was hy getrou, regverdig, opreg, en ‘n man van integriteit (2Sam. 8:15, 1Kon. 3:6). Sý lewe was die standaard waarvolgens God ander konings se gehoorsaamheid gemeet het (1Kon. 9:4, 11:4, 6, 34, 14:8, 15:3, 5, 11, 2Kon. 14:3, 16:2, 18:3, 22:2, 2Kron. 17:3).
Om soos Dawid te lewe moet jy daarna streef om die Skrif beter te ken en te doen. Wees uiterlik netjies, maar werk ook daaraan om innerlik ‘n man van karakter te wees. God kyk immers meer na die hart as na jou uiterlike voorkoms (1Sam. 16:7, 12, 18). Koop vir jou ‘n ESV Study Bible, kry ‘n Bybellees program op die internet, en laai tonne van Stuart Olyott, John Piper, John MacArthur, R.C. Sproul, Voddie Baucham, D.A. Carson, Conrad Mbewe se preke af. Maak ook seker dat jy goeie boeke lees: Martyn-Lloyd Jones, Charles Spurgeon, Iain Murray, Randy Alcorn, Jerry Bridges, Paul Tripp en meer.
 Hy het God se huis en sy mense liefgehad. Hy wou in die tempel wees om die Here saam met ander gelowiges te prys (Ps. 16:3, 23:6, 26:8, 27:4, 122:1). A.g.v. sy groot liefde vir God se huis, het hy mildelik daartoe bygedra (1Kron. 22:14, 29:2, 4).
Is jy soos Dawid? Is Christus en sy gemeente jou lewe? Is jy gereeld by die gemeentelike samekomste, omdat jy die Here saam met jou broers en susters wil aanbid (Heb. 10:24-25)? Gee jy vir God se werk en vir die uitbreiding van sy Koninkryk in Tembisa, Peru, Zimbabwe en op ander plekke?
Wat is die verbod wat die meeste in die Bybel voorkom? Moenie bang wees nie. Wees dapper. Om dapper te wees beteken nie dat daar geen vrese in jou lewe is nie, maar dat jy hulle oorkom. Jy is nie so dom dat jy die gevaar uitsoek nie, maar wanneer dit oor jou pad kom vertrou jy die Here om jou te help. Dit is wat dapperheid beteken.
Dawid was so: “…’n dapper held en ‘n krysman… en die Here is met hom.” (1Sam. 16:18). Toe almal Goliat gevrees het, het Dawid sy slingervel gevat en die gewapende reus doodgemaak (1Sam. 17:48-51). Hy was dapper, omdat hy geweet het die Here is met hom (1Sam. 18:14, 28, 2Sam. 5:10, 8:6, 14).
As jy gered is en jou sonde vergewe is, is die Here met jou (Matt. 1:23, 28:20, Heb. 13:5). Dus hoef jy nie bang te wees nie. Met God se krag en die vlymskerp swaard van sy Woord, kan jy die sterkste vyande in jou lewe doodmaak: onsekerheid oor jou en jou gesin se toekoms, vrees vir die dood, Satan se versoekings om onrein te wees, ongedissiplineerde gedagtes, sondige gewoontes soos dronkenskap en pornografie, ‘n los tong, finansiële stres, passiewe geestelike leierskap in jou huis, vrees vir verwerping, ens.
Dalk het die duiwel, jou eie sonde en jou omstandighede jou teen die grond geslaan. Moenie bly lê, of in ‘n hoek sit en jouself bejammer nie. Staan op. Vra die Here om jou te help. Tel jou swaard op en stry die goeie stryd.
“die sonde lê en loer voor die deur, en sy begeerte is na jou; maar jy moet daaroor heers.” (Gen. 4:7).
“wees nie traag in die ywer nie; wees vurig van gees; dien die Here.” (Rom. 12:11).
“Ek hardloop dan soos een wat nie onseker is nie; ek slaan met die vuis soos een wat nie in die lug slaan nie. Maar ek kasty my liggaam en maak dit diensbaar, dat ek nie miskien, terwyl ek vir ander gepreek het, self verwerplik sou wees nie.” (1Kor. 9:26-27).
“Waak, staan in die geloof, wees manlik, wees sterk. Laat alles by julle in liefde geskied.” (1Kor. 16:13-14).
“oefen jou in die godsaligheid” (1Tim. 4:7).
“Maar jy, man van God, vlug van hierdie dinge weg, en jaag ná die geregtigheid, godsaligheid, geloof, liefde, lydsaamheid, sagmoedigheid. Stry die goeie stryd van die geloof, gryp na die ewige lewe…” (1Tim. 6:11-12).
“Want God het ons nie ‘n gees van vreesagtigheid gegee nie, maar van krag en liefde en selfbeheersing.” (2Tim. 1:7).
“Ek het die goeie stryd gestry; ek het die wedloop voleindig; ek het die geloof behou.” (2Tim. 4:7).
“onthou [julle] van vleeslike begeertes wat stryd voer teen die siel” (1Pet. 2:11).
Moenie soos ‘n bangbroek van jou moeilike omstandighede af wegvlug, of vir beter dae wag nie. Wees ‘n man. Staan op. Ruk jouself reg. Skud die stof van jou klere af. Moenie bang wees vir ‘n bietjie seerkry nie. As mans deur die geskiedenis vir hulle vryheid geveg het, kan jy sekerlik jou swaard optel en vir jou Koning, sy eer en sy Koninkryk veg. As jy dapper is sal jy ander beïnvloed om in jou voetspore te volg (2Sam. 21:22, 23:8-39).
Dit is maklik om ander mense te beheer, maar moeilik om jouself te beheer. ‘n Sagmoedige man is iemand wat geleer het om homself te beheer. Sy sagmoedigheid is nie ‘n teken van swakheid nie, maar van sterkte. Hy is soos ‘n olifant wat dik stompe met sy slurp kan optel, maar dit gebruik om ‘n fyn blaartjie te pluk; hy is soos ‘n gimnas wat sy krag beheer om stadig in ‘n Maltese kruis in te sak.
Jesus en Moses was so (Matt. 11:29, 12:20, 2Kor. 10:1, Num. 12:3). Dawid ook. Toe Simeï hom vloek en Saul hom vervolg, het hy hulle nie teruggekry nie. Hy het dit in die Here se hande gelos om wraak te neem (1Sam. 24, 26, 2Sam. 16, Rom. 12:19).
Ons moet so wees. Wees sagmoedig met jou vrou en kinders (1Pet. 3:7, Ef. 5:25, 29, Kol. 3:19). Moenie so streng wees dat jou vrou bang is om haar opinie te gee, of jou kinders vrees jy sal uitvind hulle het ‘n toets gedruip nie. Dalk is jy té streng en moet jy leer om meer sagmoedig te wees. As jou vrou of kinders gesondig het, moet jy hulle nie verkleineer nie maar met ‘n sagmoedige gesindheid reghelp, en onthou dat jy self ook God se genade nodig het (Gal. 6:1-2).
In een van my vrou se beradingklasse het die dosent gesê: ‘Mans, niks is belangriker in jou huwelik as nederigheid nie.’ Ons sien dit miskien nie in Dawid se huwelik nie, maar in sy lewe is dit duidelik sigbaar. In 1Sam. 25:32, 34-35 het hy bv. ‘n vrou se raad gevolg en nie gedink hy weet alles nie. Sommige mans dink dat dit benede hulle is om so iets te doen. Maar die man wat homself verneder om sy vrou se insette te vra, is beter af as die man wat dink dat hy haar nie nodig het nie (Gen. 2:18).
Dawid was ook nederig genoeg om sy vyande lief te hê en te vergewe. Hy het vir Simeï vergewe (2Sam. 16, 19). Hy het getreur toe Saul en Absalom – sy vyande – dood is (2Sam. 1, 18). Beide Abner en Isboset was aan Saul se kant. Maar toe hulle dood is, was Dawid hartseer en het hy hulle moordenaars bestraf (2Sam. 3-4).
Sal Dawid sy vyande liefhê en vergewe, en kan jy nie eers met jou vrou oor die weg kom nie? Dit wys iets van die hoogmoed wat daar nog in jou hart is. Jy dink te veel van jouself. As jy nederig was sou dit jou nie so gepla het dat mense nie volgens jóú pype dans nie. Maar nou raak jy kwaad en baklei jy, omdat jy vir jouself te belangrik is (Jak. 4:1-2). Jy kan dit nie glo dat jou vrou so arrogant is om jóú wil te kruis nie. ‘Hoekom wil sy altyd dinge op háár manier gedoen hê?’ wonder jy. Jy kom nie eers agter dat jy kwaad is, omdat sy nie dinge op jóú manier wil doen nie.
Dit sal help as jy jouself weer aan God se heiligheid meet, sodat jy kan sien jy is glad nie so belangrik soos wat jy dink nie. ‘n Nederige man sal nie dink dat hy te goed is om ‘n ‘vrou se werk’ te doen nie. Hy sal sy vrou help en die kind se doek ruil, skottelgoed was, die huis opruim, die kinders oppas, ‘n siek kind dokter, kruideniers koop, ens. Om ‘n leier te wees moet jy nederig wees en soos Jesus dien (Matt. 20:25-28).
Iemand wat regtig nederig is sal dit nie agterkom nie, maar erken dat hy baie hoogmoedig is. Omdat hy dit besef, sal hy soos Dawid wees toe hy in sy militêre sukses geroem het: hy het hom bekeer en vir die Here gevra om hom te vergewe (2Sam. 24).
Toe ek laas week vir die vroue gepreek het, het ek my vrou iets oor die onderwerp gevra. ‘Kyk op Cosmopolitan se webblad,’ het sy gesê. ‘As jy die teenoorgestelde sê sal jy reg wees.’
Wanneer dit by seksuele reinheid kom is dit ook so. Om te weet wat jy moet doen, moet jy 2Sam. 11 lees (Dawid se egbreuk met Batseba) en die teenoorgestelde doen. Eintlik het Dawid se sonde nie hier begin nie. Die Here het al in Deut. 17:17 gesê dat die koning nie baie vroue moet hê nie, maar Dawid was ongehoorsaam (2Sam. 3:2-5, 5:13-16). Sy huwelike met al hierdie vroue het ook gemaak dat hy nie eintlik ‘n verhouding met sy kinders gehad het nie (bv. Amnon en Absalom).
Al was hy dan ‘n man na God se hart, is sy gesinslewe nie juis die beste voorbeeld om na te volg nie. Sy sonde met Batseba moet veral vir ons ‘n waarskuwing wees. Manne, ek weet dat dit partykeer ‘n stryd is om jou begeertes in toom te hou. Maar jy is nie hulpeloos nie. As jy volgende stappe toepas, kán jy rein wees.
 Glo dat Jesus se kruisdood en opstanding genoeg is om jou sonde te oorkom (1Kor. 6:11, 9-10, Tit. 2:11-12). Moet dit nie net weet nie, maar glo in Hom.
 Aanvaar persoonlike verantwoordelikheid. Moenie sê dat pornografie ‘n siekte in jou brein is nie. As jy saam met jou meisie slaap, is dit nie omdat jy uit ‘n gebroke huisgesin kom nie. Jy kan nie jou egbreuk of emosionele gehegtheid aan jou sekretaresse op jou vrou blameer nie. Ek sê nie dat jou vrou onskuldig is nie, maar moenie soos Adam die skuld van jouself wil afskuif en dink jy gaan daarmee wegkom nie (Gen. 3:12). Erken eerder saam met Dawid dat dit jou eie skuld is, en dat jy teen die Here gesondig het (Ps. 32, 51). Totdat jy dít nie doen nie, kan jy nie vergewe word nie (1Joh. 1:9).
 Bid baie vir die Heilige Gees se hulp (Luk. 11:13, Rom. 8:13).
 Memoriseer gepaste Bybelverse en gebruik dit wanneer jy versoek word (Ps. 119:11, Ef. 6:17). As jy jou gedagtes met goeie dinge vul, sal dit die vuil dinge uitsuiwer (Rom. 12:2, Fil. 4:8).
 Vra jou vrou en ‘n betroubare Christen-vriend om vir jou te bid en jou aanspreeklik te hou.
 Onthou dat jy saam met Christus begrawe is, en dat jy as ‘n nuwe mens saam met Hom opgewek is – jy hóéf nie te sondig nie (Rom. 6:3-4, 11-14, 2Kor. 5:17).
 Herinner jouself aan die erns van sonde en aan die rykdom van God se vergifnis as jy die nagmaal gebruik.
 Maak ‘n skoon breek in sondige verhoudings (Spr. 5:8). Raak ontslae van jou TV, die internet, jou selfoon, ens. as dit jou versoek om onrein te wees (Matt. 5:28-29, Rom. 13:14).
 Onthou dat mense wat in seksuele sonde volhard, hel toe gaan (1Kor. 6:9-10, Op. 21:8).
 Moenie ledig wees nie – dit is hoe Dawid geval het (2Sam. 11:1-2).
 Neem Num. 32:23 en Luk. 12:2 ernstig op: “…weet dan dat julle sonde julle sal uitvind … En daar is niks bedek wat nie geopenbaar sal word nie, en verborge wat nie bekend sal word nie.”
 Trou as jy enkel is. Dit sal nie al jou probleme oplos nie, maar dit is ‘n oplossing (1Kor. 7:2, 9, 1 Tess. 4:4).
 Werk hard aan jou huwelik. Jou vrou is soos ‘n plant wat tyd en aandag nodig het. As jy haar afskeep moet jy nie verbaas wees dat jou huwelik soos ‘n verlepte plant lyk nie. “In enige moeitevolle arbeid is voordeel, maar praatjies is net tot gebrek.” (Spr. 14:23).
Moet dan nie net sê dat jou vrou nr. 1 in jou lewe is nie; wys dit. Hou op om jou kinders, vriende, familie, kerk, werk, en stokperdjies bo haar te stel. Maak tyd om met haar te gesels en nie net om saam met haar te slaap nie.
 Moet jouself nie seksueel uithonger nie, maar geniet jou vrou as jy getroud is (1Kor. 7:3-5).
 Wellus is die saad waaruit die onkruid van egbreuk en pornografie groei (Matt. 5:27-28, Jak. 1:14-15). Roei die saad uit en moenie net bossies uittrek nie.
 Lees The Purity Principle van Randy Alcorn.
 Vroue, help asb. julle broers in die Here. Moenie so aantrek dat jy hulle versoek nie (Matt. 18:7, 1Tim. 2:9).
Ek glo jy het agtergekom dat Dawid ‘n goeie voorbeeld is, maar dat hy nie die perfekte voorbeeld is nie. Hy is immers nie die Messias nie, maar ‘n sterflike mens soos ons (Hand. 2:29). Die 15 helde wie se potlood sketse in my studeerkamer hang is ook nie volmaak nie.
Daar is net een volmaakte Verlosser en voorbeeld: die seun van Dawid, Jesus Christus. Behoort jy aan Hom? “Hy wat sê dat hy in Hom bly, behoort self ook so te wandel soos Hy gewandel het.” (1Joh. 2:6). Uiteindelik is Jesus, nie Dawid nie, die Man na God se hart: “Dit is my geliefde Seun in wie Ek ‘n welbehae het. Luister na Hom!” (Matt. 17:5).
 Dawid het een keer besluit om wraak te neem. Nadat hy goed was vir Nabal, het die dwaas hom kwaad aangedoen: stank vir dank (1Sam. 25). Dawid het besluit om hom dood te maak, maar terwyl hy oppad was het die Here Nabal se vrou na hom toe gestuur. Sy het hom afgeraai en gesê dat die Here met Nabal sal afreken. Dawid was dankbaar Abigail hom gekeer het. Hy het haar raad gevolg en nié wraak geneem nie. Tien dae later het die Here vir Nabal doodgemaak.
Wat het mooi vroue te doen met hamburgers en vinnige karre? Niks. Tog is ons samelewing so behep met seks, dat hamburgers en karre só geadverteer word. Hopelik kyk jy nie na vuil TV programme of tydskrifte nie. Maar hoe oorleef jy as dié goed vir jou gewys word in die koerant of in advertensies tussen programme, op Facebook, en langs die snelweg? 1 Korintiërs 7:1-9 sal vir jou wys hoe.
Geniet die voordele van die huwelik (v.1-5, 9)
Vir sy verjaarsdag maak Jerry se vrou vir hom ‘n vyfgang maaltyd:
Biltong en feta sop
Lam skenkel met gebakte aartappels
Mediterreense groente en haloumi slaai
Deense roomys met neute en ryk Swiss sjokoladesous
Jerry se gunsteling kase en sout biskuitjies
Na ete probeer Jerry se kinders om hom te versoek met suurwurms, marshmallows, spookasem, en suigstokkies. Hulle misluk.
So is dit met seks: as jy versadig word by die huis, is die kanse minder dat jy die wêreld se besmette brakwater sal drink.
Die Korintiërs het vir Paulus ‘n brief geskryf, waarin hulle ‘n klomp vrae gevra het (v.1, 8:1, 12:1). In hfst.7 antwoord Paulus hulle vrae oor die huwelik, enkelskap, egskeiding, en hertrou.
Sommige van die Korintiërs het met prostitute geslaap (6:15). As gevolg van die immoraliteit wat in Korinte geheers het, het ander gesê dat die huwelik en seks ongeestelik is (v.1, 1 Timoteus 4:3). In die verse wat volg antwoord Paulus hierdie beswaar.
Soos die Korintiërs moet ons nie toegee aan die wêreld se versoekings om seksueel losbandig te wees nie. Hoe doen ‘n mens dit? Moenie saam met iemand in die bed spring of by hulle intrek nie. Trou as jou drang te groot is (v.1-2, 9). Moenie soos baie jong mans wees wat nie wil ‘commit’ nie, wat eers oorsee wil gaan vir 5 jaar, eers op 32 wil trou, vir 3 jaar verloof wil wees nie. Laat asseblief jou dogter toe om te trou as sy die regte man ontmoet het. Moenie vir haar sê: ‘Jy moet eers vir 4 jaar gaan studeer’ nie (v.36).
Jou seksuele begeerte is natuurlik. Ja, om te trou omdat jy van begeerte brand is nie die beste motief nie. Maar dit is beter om te trou as om van begeerte te brand (v.9). Paulus sê nie die huwelik is beter as enkelskap nie, maar dat dit beter is as om te brand.
Maar trou op sy eie is nie genoeg om seksuele versoeking te weerstaan nie. ‘n Sekere Ruth Smythers, vrou van ds. L.D. Smythers, het in 1894 die volgende oor seks geskryf in Instruction and Advice for the Young Bride:
‘One cardinal rule of marriage should never be forgotten: GIVE LITTLE, GIVE SELDOM, AND ABOVE ALL, GIVE GRUDGINGLY… Most men, if not denied, would demand sex almost every day. The wise bride will permit a maximum of two brief sexual experiences weekly during the first months of marriage. As time goes by she should make every effort to reduce this frequency. Feigned illness, sleepiness and headaches are among the wife’s best friends in this matter. Arguments, nagging, scolding and bickering also prove very effective if used in the late evening about one hour before the husband would normally commence his seduction
Clever wives are on the alert for new and better methods of denying and discouraging the amorous overtures of the husband. A good wife should expect to have reduced sexual contacts to once a week by the end of the first year of marriage and to once a month by the end of the fifth year of marriage. By their tenth anniversary many wives have managed to complete their child bearing and have achieved the ultimate goal of terminating all sexual contacts with the husband. By this time, she can depend upon his love for the children and social pressures to hold the husband in the home.’
‘n Man wie se vrou gereeld moeg is, hoofpyn het, nie lus is nie, en sê: ‘Wag tot môre,’ sal seks soek by sy sekretaresse, ‘n prostituut, of in pornografie. ‘n Vrou wie se man haar nie liefhet en koester nie, wat gedurig saam met die manne rugby kyk terwyl sy alleen by die huis is met die kinders, wat gereeld vir lang tye weg is vir besigheid, sal seks soek by ‘n man wat haar spesiaal laat voel, in romantiese boeke en films, in ‘n emosionele band met iemand, in pornografie, in haar dagdrome oor ‘n prins op ‘n wit perd.
Moet daarom nie die verskuldigde huweliksregte van mekaar af terughou nie (v.3). Jou liggaam is nie jou eie nie, maar God s’n en jou huweliksmaat s’n (v.4, 6:19-20). Immorele seks is soos ‘n bloedsuier wat altyd meer wil hê. Seks in ‘n Christelike huwelik gaan nie oor wat jy kan kry nie, maar wat jy kan gee (v.4).
Die dag toe jy getrou het, het jy jouself weggegee. Dus kan jy nie lewe asof jou liggaam jóúne is nie (v.4). Jy kan nie seks gebruik om jou maat mee te straf of te manipuleer nie (‘Jy moet eers __ anders kry jy niks’). Omdat jou liggaam nie jou eie is nie, kan jy ook nie jouself bevredig nie (v.4).
Is jy ongetroud? Jy het nie mag oor iemand anders se liggaam, of hulle oor joune nie. Seks is bedoel vir die huwelik (v.4, Hebreërs 13:4).
Die algemene reël is dat jy nie seks in die huwelik moet weerhou nie. Tog is daar uitsonderings:  Jy en jou maat moet instem om vir kort tydjie (nie vir maande of jare nie) seks te weerhou, sodat julle ekstra tyd kan gee aan vas en gebed (v.5, Eksodus 19:15, Prediker 3:5).  Soms dwing oorlog of soortgelyke omstandighede ‘n mens om seks vir ‘n tyd lank op te gee (Deuteronomium 24:5, 1 Samuel 21:4-5).
Ná die bepaalde tyd moet die man en vrou weer bymekaar kom, anders sal Satan hulle gebrek aan selfbeheersing gebruik om hulle te versoek tot wellus en egbreuk (v.5, 2). Goeie en gereelde seks is normaal. Om een keer per jaar seks te hê is abnormaal en gevaarlik (v.5). Soek hulp as jý in dié situasie is. As jy aan seksuele sonde toegee sal jy dalk hel toe gaan (6:9-10, Hebreërs 13:4).
Geniet die voordele van enkelskap (v.6-8)
Voor hy getrou het, het my vriend ‘n stryd gehad. Hy het geweet dat enkelskap voordele het wat hy sou moes opgee as hy getrou het. Dit sou byvoorbeeld makliker gewees het om as enkel man na ‘n vervolgde land toe te gaan vir sendingwerk. Dis juis om sulke redes wat Paulus enkelskap aanmoedig in v.6-8.
Paulus sê nie dat enkel mense móét trou nie, maar dat dit God se gawe of vergunning is om ons te help in ‘n seksmal samelewing (v.6, 1-5). Dit sou goed gewees het as die Korintiërs enkel kon bly soos Paulus; as hulle kon oorleef sonder seks en die huwelik. Paulus weet egter dat nie almal hierdie gawe het nie (v.7, Matteus 19:11-12). Sommige het die gawe gekry om te trou en sal sukkel om enkel te wees. Ander het die gawe gekry om enkel te wees en sal moeilik ‘n huis, lewe, en liggaam deel met iemand anders (v.7).
In v.8 praat Paulus met dié wat nie huweliksmaats het nie: weduwees en ongetroudes. Volgens v.10-11, 34 verwys ongetroudes na mense wat nog nooit getroud was nie, asook na mense wat geskei is. Om enkel te wees is goed. So iemand is nie slegter af as iemand wat getroud is nie. As jy enkel is hoef nie jy oor ‘n maat en kinders besorg te wees as daar vervolging kom nie (v.26-28). Jou aandag is ook nie verdeeld tussen die Here en jou gesin nie (v.32-35). Paulus self was waarskynlik getroud en ken die voordele van die getroude, sowel as die enkel lewe (v.8, Handelinge 26:5, 10).
Is jy enkel? Geniet die voordele van enkelskap solank jy dit het. Moenie dink jy mis uit op die goeie lewe, of dink jy is ongetroud omdat daar iets fout is met jou nie (‘Ek is te kort, te lank, te dom, te vet, te maer, te weird, te oud’). Glo eerder dat jy nou enkel is, omdat God in sy soewereine keuse so besluit het (v.7). Kan God sy Seun vir jou gee, maar nie ‘n huweliksmaat nie (Romeine 8:32)?
Moenie jouself bejammer, depressief en hopeloos raak, bitter wees teen God, ‘n fantasie wêreld skep deur films, sitcoms, en boeke, of wag vir ‘n prins op sy wit perd wat al jou probleme sal oplos nie. Moenie enkelskap sien as ‘n straf nie, maar as ‘n gawe van God wat jou wil bevoordeel om Hom beter te dien (v.7, 32-35). Moet daarom nie rondsit en wag vir die regte een nie. Raak betrokke in die kerk, dien, bou goeie vriendskappe, groei geestelik, en leer by ouer gelowiges oor die huwelik.
As jy enkel is en graag wíl trou het ek vir jou ‘n paar wenke:
 Moenie jou idees oor die huwelik kry in tydskrifte nie, maar in die Skrif.
 Lees my preek, Opsoek na die regte huweliksmaat op die blog. Dalk wil jy die huwelikseminaar bywoon wat volgende week begin.
 Moenie met romanse speel en dink jy kan jou hormone beheer en stop voor jy seks het nie. Los sulke dinge vir die huwelik. Werk eerder aan ‘n goeie vriendskap.
 Moenie te lank wag om te trou as jy die regte lewensmaat ontmoet het nie.
 Dink reg oor internet ‘dating’. Dis nie dat internet ‘dating’ noodwendig verkeerd is nie, maar daar is ‘n paar waarskuwings.
Mense kan vir jou jok en die beste voet voorsit.
Die vrou kan ook op die internet rondsnoep om ‘n maat te soek. So neem sy ‘n manlike rol in en word sy die jagter.
Jy kan selfgefokus raak en kyk wat jy wil hê, eerder as om die regte maat te wees.
Niemand kan sien hoe die verhouding ontwikkel nie. Baie dikwels is ‘n geheime verhouding ‘n gevaarlike verhouding (Spreuke 18:1).
Jy kan twee, drie of meer persone gelyk ‘date’.
Die fokus is verkeerd om: romanse voor vriendskap.
Iemand kan ‘n ongeredde kerkmens wees, en tog ‘Christen’ sê op sy status.
 Verliefdheid is ‘n emosie. Liefde is om op te offer en ander bo jouself te stel. Moenie die twee verwar nie.
 Moenie hoër standaarde as God hê, sodat jy weier om te trou as iemand nie aan jóú standaarde voldoen nie (hy moet lank wees…sy moet van sport hou). Aan die ander kant moet jy nie die duidelike standaarde van die Bybel prysgee of kompromeer nie.
 Moenie met ‘n ongelowige trou nie (v.39).
 Moenie met iemand slaap, omdat jy dink jou biologiese klok loop uit en jy graag ‘n kind wil hê nie. God kan vir jou ‘n kind gee as jy 90 of 100 is (Genesis 17:7, 21:2, 5, vgl. Lukas 1:36-37).
Hoekom moet jy die voordele van enkelskap geniet terwyl jy dit het? As jy eers getrou het, kan jy nie sommer uit die huwelik nie.
Watse boek in die Bybel word die minste uit gepreek? Het jy al ooit ‘n reeks preke uit Hooglied gehoor? Sal jy skaam, ongemaklik, of kwaad wees as jou ds. ‘n reeks uit Hooglied preek? Lees jy dit ooit in jou stiltetyd? Tog is tekste soos Hooglied en 1 Korintiërs 7 (gesonde seks in die huwelik) God se oplossing vir Christene in ‘n seksmal samelewing.
Die wêreld blêr hulle gemors in Christene en hulle kinders se ore, terwyl kerk met die waarheid sit, maar hulle hande vou, hulle lippe styf trek, en sê: ‘Ons praat nie oor sulke goed in die kerk nie.’ Gevolglik is daar gedurig skandes in die kerk. Die kanse dat ons kinders in só ‘n samelewing oorleef sonder om besmet te word is klein, tensy ons ons hande uit ons sakke haal, ons Bybels oopmaak, en hulle reg leer.
 C.J. Mahaney, Sex, Romance and the Glory of God, pp.105-107
 Paulus was op die Joodse Raad. Om deel te wees van die Raad moes jy getroud wees. Het hy sy vrou in die dood verloor, of dalk deur egskeiding toe hy ‘n Christen geword het (v.15)?
‘n Paar maande gelede het die regering besin om seks wettig te maak vir 12-jariges. ‘n Onlangse Beeldopskrif het gesê dat hulle kondome vir 10-jariges wil uitdeel.
Die wêreld se idee van seksuele moraliteit is ver verwyderd van wat die Skrif leer. 1 Korintiërs 6:12-20 help ons om reg te dink oor seks.
Die Korintiërs se verkeerde denke (v.12-14)
Die Korintiërs sou saamstem met dié gediggies:
O happy condition;
I can sin as I please
And still have remission.
sex is sin,
so sex is in.
Verse 12-14 maak duidelik dat Paulus nie sou saamstem nie.
Jesus het ons skoon gewas, geheilig, en geregverdig (v.11). Daarom is ons vry. Met dít in gedagte het die Korintiërs gesê: ‘Alles is vir my toelaatbaar’ (v.12). Paulus stem saam, maar sê dat alles jou nie geestelik sal opbou of bevoordeel nie; jy moenie ‘n slaaf wees van enigiets nie (v.12, 10:23). Ons is vry in Jesus, maar ons moenie ons vryheid as ‘n verskoning gebruik om sonde te doen nie (Galasiërs 5:13, 1 Petrus 2:16).
Die Korintiërs het ook gesê dat seksuele immoraliteit so biologies en normaal is soos kos vir jou maag. Soos kos en jou liggaam, gaan seks eendag nie meer wees nie (v.13, Matteus 15:17). Dan maak dit mos nie saak of jy jou liggaam gebruik om rond te slaap nie, of hoe? Jare gelede het ‘n student sy pornografie só probeer regverdig. ‘Ek geniet net God se skepping,’ het hy gesê.
Paulus sê dat die liggaam nie vir seks geskep is nie, maar vir God: Hý sê hoe die liggaam reg gebruik moet word (v.13). Die liggaam is nie sleg soos wat die Grieke geglo het nie. Toe ek op skool was het ek saam met ‘n Ou Apostel gewerk. Sy het gesê dat ‘n mens maar kan drink, rook, vloek, en rondslaap, omdat die liggaam nie belangrik is nie. God sê egter dat dit belangrik is, en daarom sal Hy weer ons liggame uit die dood uit opwek (v.14, Johannes 6:40).
Paulus se regte denke (v.15-20)
Vir 1900 jaar het Christene die Bybel geglo en gesê dat seksuele immoraliteit sonde is. Eers in die 20ste eeu het sielkunde gesê dat dit ‘n siekte is. ‘n Vrou het op ‘n Amerikaanse Christelike radiostasie ingebel. ‘Ek slaap rond met almal; ek wíl graag verander maar voel magteloos,’ het sy gesê. Die berader het gesê dat haar seksuele gedrag ‘n natuurlike reaksie is op haar passiewe pa en oorbetrokke ma. Hy het gesê: ‘Jy is verslaaf. Jou seksuele neigings sal nie gou verdwyn nie. Sluit aan by ‘n kerk wat jou leefstyl sal aanvaar, terwyl die wonde wat máák dat jy sondig, genees word.
Maar wat van 1 Korintiërs 5-6?
‘n Amerikaanse koerant (Orange County Register, 13 Feb.1989) het vertel van ‘n kliniek vir Christen seksverslaafdes. Dié kliniek was verbonde aan ‘n bekende Protestantse kerk in die area. Volgens die kliniek is seksuele immoraliteit ‘n siekte. Hulle het die krag van die Woord ontken en gesê: ‘Some groups of Christians believe the Bible is all you need.’
Om só te dink oor seks is verkeerd. In v.15-20 help Paulus ons om reg te dink.
Jesus is die Hoof van die kerk en ons is die lede van sy liggaam (v.15, 12:27). Ons moenie sy lede vat en dit een vlees maak met ‘n tempelprostituut nie (v.15-16, Genesis 2:24). Jy is een gees met Jesus (v.17). Die res van die Skrif bevestig dit:
“Daarom moet die man sy vader en sy moeder verlaat en sy vrou aankleef en hulle twee sal een vlees word. Hierdie verborgenheid is groot, maar ek sê dit met die oog op Christus en die gemeente.” (Efesiërs 5:31-32).
Jesus het gebid “dat almal een mag wees net soos U, Vader, in My en Ek in U; dat hulle ook in Ons een mag wees, sodat die wêreld kan glo dat U My gestuur het… Ek in hulle en U in My, sodat hulle volkome een kan wees; en dat die wêreld kan weet dat U My gestuur het, en hulle liefgehad het net soos U My liefgehad het.” (Johannes 17:21, 23).
“Bly in My, soos Ek in julle. Net soos die loot geen vrug kan dra van homself as dit nie in die wynstok bly nie, so julle ook nie as julle in My nie bly nie. Ek is die wynstok, julle die lote. Wie in My bly, en Ek in hom, hy dra veel vrug; want sonder My kan julle niks doen nie.” (Johannes 15:4-5).
“julle is egter nie in die vlees nie, maar in die Gees, as naamlik die Gees van God in julle woon. Maar as iemand die Gees van Christus nie het nie, dié behoort nie aan Hom nie. Maar as Christus in julle is, dan is die liggaam dood vanweë die sonde, maar die gees is lewe vanweë die geregtigheid. En as die Gees van Hom wat Jesus uit die dode opgewek het, in julle woon, dan sal Hy wat Christus uit die dode opgewek het, ook julle sterflike liggame lewend maak deur sy Gees wat in julle woon.” (Romeine 8:9-11).
“Ek is met Christus gekruisig, en ék leef nie meer nie, maar Christus leef in my. En wat ek nou in die vlees lewe, leef ek deur die geloof in die Seun van God wat my liefgehad het en Homself vir my oorgegee het.” (Galasiërs 2:20).
Omdat die Korintiërs een was met Jesus, moes hulle nie een word met ‘n tempelprostituut nie. Die Griekse werkwoord in v.18 dui aan dat ons moet aanhou om te vlug vir seksuele sonde. As jy daarin voortleef sal jy nie God se Koninkryk sien nie (v.9). Ons moet dié sonde doodmaak en dit nie eers onder ons noem nie (Kolossense 3:5, Efesiërs 5:3).
As jy drank misbruik kom die sonde van buite af. As jy seksueel sondig kom die onreinheid van binne af. Jy sondig teen jou eie liggaam (v.18). As jy deur seksuele sonde siek word sondig jy óók teen jou liggaam (Spreuke 5:11). Jou liggaam is ‘n tempel – die allerheiligste – van die Heilige Gees (v.19, Johannes 2:21). As jy jou liggaam (God se tempel) gebruik om rond te slaap, is dit asof die hoëpriester ‘n prostituut in die allerheiligste invat en seks het voor die ark!
Jou liggaam behoort aan God: Hy het jou geskep en Hy het jou gered (v.19-20, Romeine 14:7-8). God het jou gekoop met ‘n prys, met sy eie bloed (v.20, 7:23, Handelinge 20:28, 1 Petrus 1:18-19, Openbaring 5:9). As Hy jou dan met ‘n prys gekoop het, moet jy nie ‘n prys betaal om met ‘n prostituut te slaap nie (v.20, 7:23, Hd.20:28, 1 Pt.1:18-19, Op.5:9). God het jou gekoop om sy slaaf te wees, en daarom moet jy nie vir jouself lewe nie, maar vir Hom (v.20, 12). Verheerlik Hom in jou liggaam (v.20, 10:31, Romeine 12:1).
Dink reg oor seks. God het seks geskep en weet hoe dit reg moet werk. Moenie onkundig wees oor wat die Skrif sê nie. Paulus sê oor en oor dat ons die Skrif moet ken: ‘Weet julle nie?… Weet julle nie?… Weet julle nie?…’ (v.15, 2, 3, 9, 16, 19, 5:6). Ons moet weet dat God seks ontwerp het vir die huwelik (Genesis 2:24). Ons moet weet dat seks in die huwelik goed is, en dat seksuele sonde dodelik is (Spreuke 5-7). Druk jou ore toe vir die wêreld se lering oor seks.
 Moenie luister vir sielkundiges wat sê jy kan dit nie help nie, omdat dit ‘n siekte is.
 Moenie vir die regering luister wat kondome wil uitgee om VIGS te vermy nie. Hulle wil VIGS vermy, maar nie immorele seks wat die VIGS veroorsaak nie.
 Moenie jou onderwysers of die kirrikulum hierin volg nie. Ek het in die laer- en hoërskool verkeerde lering hieroor gekry.
 Moenie dat jou vriende jou leer nie.
 Moenie wêreldse boeke hieroor lees nie.
 Pasop vir wat TV, films, koerante en tydskrifte soos die Huisgenoot jou oor seks leer.
 Pasop ook vir vals leraars. Die NG-Sinode het ‘n paar jaar gelede plek gemaak vir mense wat wil saambly.
Ouers en kerke moet Bybelse lering hieroor gee. Sê vir jou kinders dat iemand wat met almal slaap nie seksuele vryheid het nie. Hulle is slawe, voel vuil, het ‘n skuldige gewete, kan maklik seksueel-oordraagbare siektes kry, sal in die skande kom, is selfsugtig en nie lief vir dié met wie hulle slaap nie, steel ander se seksuele reinheid, bring God se frons oor hulleself, en sal hel toe gaan (v.12). Hebreërs 13:4 sê: “Laat die huwelik in alle opsigte eerbaar wees en die bed onbesmet; want God sal hoereerders en egbrekers oordeel.” Openbaring 21:8 sê: “afgodedienaars… is in die poel wat brand met vuur en swawel: dit is die tweede dood.”
As jy in die huwelik seks het bring dit plesier en sal jy nie seksuele siektes kry nie. Die Here sal oor jou glimlag. Jy sal ‘n skoon gewete hê en nie gestraf word nie. Is dit nie duidelik uit ‘n boek soos Hooglied nie?
Sê vir jou kinders hulle moet vlug vir seksuele sonde (v.18). Iemand het gesê dat die beste hulp teen seksuele sonde ‘n goeie paar hardlooptekkies is. Moenie dom wees en vra: ‘Hoe ver kan twee ongetroudes gaan voordat dit sonde is’ nie. Moenie kyk hoe naby jy aan die sonde kan kom sonder om te val nie, maar probeer eerder om so ver as moontlik daarvan af weg te bly (Spreuke 5:8). Kap jou hand af en pluk jou oog uit (Matteus 5:29-30). Raak ontslae van jou internet konneksie of TV as dit jou pla. Moenie swembad of gym toe gaan as die vroue se klere jou laat struikel nie.
Moenie sê: ‘My liggaam is myne, en ek kan daarmee doen wat ek wil’ nie. Jou liggaam is nie joune nie, maar God s’n: verheerlik God daarom in jou liggaam (v.19-20).
Sê vir jou kinders dat seksuele sonde baie gevaarlik is. John Owen het gesê: ‘You kill sin or sin will kill you.’ Moenie net die dade probeer doodmaak nie, maar maak die sondige begeertes dood in jou hart (Matteus 5:27-28).
Is jy seksueel losbandig, maar dit pla jou nie? As jy so leef sal jy nie hemel toe gaan nie (v.9-10).
Pla hierdie preek jou gewete? Jou sonde kan vergewe word (v.11). Jesus het die straf vir ons sonde op Homself geneem aan die kruis en weer opgestaan uit die dood. Glo en vertrou op Hom; gaan heen en sondig nie meer nie (Johannes 8:11).
Is jy gered? Het jy in dié strik getrap, maar jy is nie regtig gepla nie? Die swaar hand van God se tugtiging sal oor jou kom (hfst.5).
Is jy ‘n geredde persoon wat só gesondig het? Pla jou sonde jou baie? Bely en laat staan jou sonde en God sal jou vergewe (v.18, 1 Johannes 1:9).
Hoekom moet jy reg dink oor seks? Wie wil nié reg dink oor ‘n saak wat ewige gevolge het nie (v.9-10)?
Charlie werk op ‘n plaas in Limpopo. Hy werk hard, is getrou en lojaal, en het respek vir sy baas en mede-werkers… totdat die baas hom voorman gemaak het. Skielik het hy hoogmoedig geword. Hy het begin baasspeel, drink, werk mis, terugpraat met die baas, en die werkers geslaan. Sy baas het hom ernstig gewaarsku en weer ‘n gewone werker gemaak. Hy was weer die ou Charlie: getrou, lojaal, hardwerkend, en vol respek.
Charlie was ‘n goeie werker maar ‘n slegte baas. So is dit met seks: seks is ‘n goeie slaaf (in die huwelik), maar ‘n slegte meester (buite die huwelik). Dít is hoe ons moet dink oor seks.
 David E. Garland, 1 Corinthians: Baker Exegetical Commentary on the New Testament, p.222
 John MacArthur, How to Counsel Biblically, p.15
 Ibid, p.17